<classify> FAMILIA ya aliyekuwa Rais wa Zimbabwe, Robert Mugabe 95, imefi kia makubaliano na serikali ya nchi hiyo na kuhusu wapi azikwe jabali huyo wa Afrika, na sasa atazikwa kwenye Viwanja vya Mashujaa wa Taifa hilo. Akitangaza uamuzi huo jana mjini Harare, msemaji wa familia hiyo ambaye pia ni binamu wa Mugabe, Leo Mugabe alisema baada ya mazungumzo na serikali, familia imeridhia Mugabe azikwe kwenye Viwanja vya Mashujaa wa Taifa hilo jijini Harare. Hata hivyo, hawajatangaza siku wala tarehe ya maziko hayo. Mwili wa Mugabe pichani uliwasili Harare Jumatano wiki hii ukitokea Singapore alikofariki Septemba 6, mwaka huu alikokwenda kwa matibabu, na wananchi wanaendelea kutoa heshima zao za mwisho kwenye Uwanja wa Mpira wa Miguu wa Rufaro. Baada ya kifo cha Mugabe, mvutano ulikuwa baina ya familia na Serikali ya Rais Emmerson Mnangagwa wa wapi azikwe mstaafu huyo, huku serikali ikitaka azikwe kwenye makaburi ya Mashujaa ya Kitaifa wakati familia ikitaka azikwe kijijini kwake Kutama.Hata hivyo, baana ya makubaliano hayo, Leo alisema leo maziko ya kitaifa ya Mugabe yatafanywa mjini Harare kisha sherehe kama hiyo itaenda kufanywa kijijini alikozaliwa. Baada ya kutangazwa kwa kifo cha Mugabe, Rais Mnangagwa alimtangaza kiongozi huyo kuwa ni shujaa wa Taifa na kusema maziko yake yatafanywa kwenye viwanja hivyo vya Taifa vya Mashujaa.  <topic>: kitaifa 